חוק חינוך חינם לילדים חולים (תיקון מס' 3), התשע"ז–2017
הצעת חוק פרטית, הכנסת ה-20
פורסם: ספר החוקים, חוברת 2649, עמ' 1037, 2017-07-19T00:00:00+03:00
חינוך חינם ניתן לילד המאושפז בבית חולים - במסגרת חינוכית בבית החולים, ולילד החולה במחלה מתמשכת - בביתו. "מחלה מתמשכת" מוגדרת בחוק כ"מחלה או ליקוי בריאותי המצריכים טיפול בבית חולים או שהייה בבית לפי הוראת רופא, לתקופה העולה על ארבעה שבועות; לעניין הגדרה זו יראו מספר תקופות טיפול או שהייה בבית הנובעות מאותה מחלה או מאותו ליקוי בריאותי כתקופה אחת אפילו חל נתק בין התקופות ובלבד שכל נתק כאמור לא יעלה על ארבעה שבועות".
לפי הנוסח הקודם של החוק, לפני שתוקן בחוק זה, הזכאות לחינוך חינם לילד חולה השוהה בביתו, הייתה רק מעל גיל חמש. בשל הגבלה זו, ועל אף שלימוד חובה חל על כלל הילדים מגיל שלוש ומעלה, ילדים חולים בני שלוש שנים עד חמש שנים לא היו זכאים לחינוך חינם בביתם לפי החוק.
התיקון לחוק קובע שהזכאות לחינוך חינם לילדים חולים בביתם תחול על כלל הילדים החולים שחל עליהם לימוד חובה, ובכלל זה על ילדים בני שלוש וארבע שנים.